Зи гугъапIэхэр лъагэ Пэнагуэ Залым
КъыдэкIуэтей щIэблэм я дежкIэ сыт и лъэныкъуэкIи щапхъэщ Тэрч районым хыхьэ Инарыкъуей къуажэм къыщалъхуа, мы тхыгъэр зытеухуа Пэнагуэ Залым.
НыбжькIэ щIалэми, куэдым хуэнабдзэгубдзаплъэ, зи гупсысэр жыжьэ нэс Залым иджыпсту Осетие Ищхъэрэ — Аланием щоджэ. Къэрал медицинэ академием щIэс щIалэм и мурадхэр дахэщ, ахэр зэрызыIэригъэхьэну Iэмалхэр убзыхуащ, зригъэгъуэт щIэныгъэм епха гугъапIэхэри мащIэкъым.
Къуажэ школым щыщIэ-сам езыгъэджахэм зэрыжаIэмкIэ, илъэс пщыкIузым къриубыдэу, а сабийм ущIыхуэгубжьынрэ ущIешхыдэнрэ зэи илэжьакъым, сыт хуэдэ Iуэху пщэрылъ щыпщIми Iэдэбу, щIыкIафIэу, хабзэ дахэ, гъэсэныгъэ екIу зэрыбгъэдэлъыр къигъэлъагъуэу зэфIигъэкIыу апхуэдэт. ГурыIуэгъуэщ, дауи, апхуэдэу щыт щIалэ цIыкIум школым и цIэр куэдрэ фIыкIэ зэригъэIуар. Къыхэгъэщыпхъэщ абы мызэ-мытIэу республикэпсо олимпиадэхэм предмет зэхуэмыдэхэмкIэ япэ увыпIэхэр къызэрыщихьар, ди щIыналъэм щекIуэкI «Сыт? Дэнэ? Дапщэщ?» джэгу-зэпеуэм, журналист ныбжьыщIэхэм я зэхьэзэхуэм, щIэныгъэ-къэхутэныгъэ конференц зэхуэмыдэхэм зыбжанэрэ пашэ зэрыщыхъуар.
Дыщэ медалкIэ курыт школыр къэзыуха щIалэр куэдрэ егупсысакъым IэщIагъэ ищIынум.
— Дохутыр IэщIагъэм псоми сытрагъэгушхуэрт, сызэрыцIыкIурэ абы сыхуеIэу, сыщIэхъуэпсу сыщытауэ жыпIэ хъунущ. — жеIэ щIалэщIэм. — ДохутырыфIыр куэдым дэIэпыкъуэгъу яхуохъу, къапщтэмэ, жылагъуэм а IэщIагъэм нэхърэ нэхъ пщIэ щызыгъуэт щыIэкъым. СызыщIэхъуэпсыр зыщ — дохутырыфI къысхэкIыу сымаджэхэм сэбэп сахуэхъунырщ.
Иджыпсту ещанэ курсым щеджэ щIалэщIэм и хъуэпсапIэр къызэрехъулIэнум шэч къытрыуигъэхьэркъым ар академием къыщызэрагъэпэщ конференцхэм, зэпеуэхэм жыджэру зэрыхэтым, пашэныгъэ къызэрыщихьым. Абыхэм къищынэмыщIауи, медицинэ технологиещIэхэм ятеухуауэ къыдэкI журналми щIэх-щIэхыурэ и лэжьыгъэхэр къытохуэ.
ЕджапIэ нэхъыщхьэр къимыуха пэтми, щIалэщIэм и мурадщ адэкIи и щIэныгъэм хигъэхъуэну, хирург IэщIагъэми зэрыщIэхъуэпсыр къыхегъэщ.
— Узыр зыгъэувыIэн хущхъуэ сымаджэм къыхуэбгъуэтыфмэ, ари хъарзынэщ, ауэ хущхъуэр сэбэп щахуэмыхъужым деж псори зэкIуэлIэжыр хирургхэращи, абыхэм нэхъ гулъытэ ягъуэт. Апхуэдэ IэщIагъэлI Iэзэхэм куэду дыхуэныкъуэу къысщохъу. Аращ иджы щыщIэдзауэ абы сыщIыщIэхъуэпсыр.
Залым зэрыжиIэмкIэ, еджапIэ нэхъыщхьэм куэдым хуиущиящ, Iуэхугъуэ къиинхэм къапекIуэкIыфу, апхуэдэ дыдэуи гъащIэм узэрыхэпсэукIын, цIыхухэм уазэрыдэгъуэгурыкIуэн Iэмалхэр къригъэщIащ.
Зи къаруи, зэфIэкIи, щIэныгъи, Iэзагъи IуэхуфIхэм тегъэпсыхьауэ зи лъагъуэ хэзыш Пэнагуэ Залым дызытехьэ илъэсыщIэм насыпыщIэ къыхудэкIуэу, мураду иIэр къыщехъулIэну ди гуапэщ.
ХЬЭРЭДУРЭ Аллэ.
